**Správa o činnosti a hospodárení MO MS Zvolenská Slatina za rok 2016**

 Volebné obdobie v MO je štvorročné. Táto správa zachytáva však iba rok 2016. Je to z toho dôvodu, že výročná členská schôdza MO sa koná každý rok a je na ňom vždy predložená aj výročná správa. Správy za roky 2013 – 2015 sú teda prílohou tohto dokumentu. Hodnotený rok bol z môjho pohľadu smutný, preto sa mi zdal asi aj hektický. Z pohľadu MO išlo o bežný rok v ktorom boli uskutočnené tieto aktivity:

* 8. 1. Výročná členská schôdza, pred ktorou nás pobavilo ochotnícke divadlo z Kriváňa.
* 17.1. Repríza divadelnej hry Čas smutný prežalostný vo Vidinej.
* 11. 3. Verejné premietanie divadelnej hry Svedomie (premiéru mala v roku 2001), spomínali sme na Štefana Jombíka pri prvom výročí jeho úmrtia.
* 22. 3. Strelecká súťaž o Cenu mieru v spolupráci so Športovostreleckým klubom Strieborník – na podnet Jozefa Pavlíka.
* 3. 4. Repríza divadelnej hry Čas smutný prežalostný v Podzámčoku.
* 22. 4. Otvorenie 10. ročníka tenisového turnaja Slatinský Roland Garros, ktorý bol ukončený 29.10. a vyhral ho Marek Frišták z Vígľaša. Organizuje ho Ondrej Smutný za pomoci ďalších mladých matičiarov. Hrá sa o putovný pohár MO. Pri ukončení tohto ročníka 17.12. bol odpálený aj ohňostroj.
* 24. 5. – Majstrovstvá školy v streľbe zo vzduchovky o cenu Jána Bahýla. Išlo o druhý ročník tejto súťaže, do ktorej sa zapojil organizačne aj MO. Pri okrúhlych výročiach nášho rodáka sme túto súťaž pomenovali jeho menom
* 24. 5. na našej pôde zasadalo predsedníctvo MS. Nezabudli sme sa pokloniť pamiatke správcu Juraja Pašku.
* 10.7. Repríza divadelnej hry Čas smutný prežalostný na prehliadke v Ľubeli na Liptove.
* 16. 7. Vatra zvrchovanosti na počesť 24. výročia deklarácie. O príjemnú atmosféru sa postarala hudobná skupina KRPCI z Prievidze, o drevo a dopravu a technické zabezpečenie obec, pitný režim a fajný Guláš zabezpečila MO SNS. Podujatie bolo náročné tým, že bolo nepriaznivé počasie a volili sme náhradnú alternatívu vo dvore kultúrneho domu. Stavanie vatry mal pod zubami píly tento rok Michal Ďurička.
* August – Repríza divadelnej hry Čas smutný prežalostný na festivale v Dobrej Nive. Na poslednú chvíľu sme poslúžili ako záskok za kolektív, ktorý odriekol vystúpenie. Členovia DOS i ďalší sa zúčastnili aj na ostatných dňoch tejto prehliadky.
* 17. 9. Repríza divadelnej hry Čas smutný prežalostný na zvolenskom jarmoku.
* 30.9. Repríza divadelnej hry Čas smutný prežalostný na festivale Ivana Stodolu v Liptovskom Mikuláši.
* 2.11. Rodina Juraja Pašku sa zišla pri prvom výročí odhalenia tabule ich otca. S neformálneho stretnutia sa vyvinula veľmi príjemná pochôdzka venovaná slávnym Slatinčanom.
* 6.11. – 13.11. – dni ochotníckeho divadla. Na Slatinských doskách hrali divadelníci z Medzibrodu, Podzámčoku, Očovej. Premietli sme divadelnú hru Ujo Váňa v podaní našich ochotníkov zaznamenanú v roku 2008. Derniéru mala divadelná hra Čas smutný prežalostný. Prebehlo aj školenie divadelníkov s lektorom M. Lackom predsedom DO MS. Uvedená bola výstava Ostatných 20. rokov DOS – zachytáva činnosť DOS v rokoch 1996 až 2016. Podľa zistených záznamov sa prvý krát hralo divadlo v roku 1918 a preto by sme si mali o dva roky pripomenúť 100-ročnicu.
* 2. 12. Piškôrkový turnaj o titul majstra priľahlých galaxií – 13. ročník, najtrvalejšia matičná aktivita, konal sa netradične až v závere roka.

Miestny odbor spolupracoval s obcou a inými organizáciami aj na ďalších podujatiach v našej obci. Za všetky spomeniem aspoň prehliadku primášov o cenu Rinalda Oláha a Slatinský jarmok. Členovia MO sa zúčastnili a podieľali aj na niektorých podujatiach celomatičného významu v našom kraji: 120. Rokov J. C. Hronského vo Zvolene, krajský snem v Detve a 210. rokov K. Kuzmányho v Brezne. Mladí matičiari sa zúčastnili svojho Valného zhromaždenia v Prešove.

Členská základňa. Z 35 členov MO umrela v marci Anna Košťálová. V Kinoklube Mladej Matice klesol počet členov z 28 na 21. Neaktívnych členov vyradili mladí na svojom miestnom VZ, ktoré sa konalo 21. 10. 2016. Výbor MO pracoval v zložení Judita Magdičová – podpredsedníčka, Ján Špringeľ – tajomník, Katarína Melicherčíková – hospodárka a Jozef Pavlík – člen. Jeho zasadnutí sa, ale zúčastňovali aj ďalší členovia najmä Janka Beňová, Pavel Maľa a Zuzuna Kokavcová, ktorá je vedúcou DOS. Výbor mal len 6 zasadnutí. Dôvodom bolo to, že som ich ako predseda nezvoláva pretože viacero vecí sme dohodli na neformálnych stretnutiach.

Hospodárenie malo najmä vďaka štedrej dotácie obce pozitívny vývoj. K 1. 1. 2015 bol stav finančného majetku 4335,30 €. Príjmy boli 2999,75 €. Výdavky 2244,64 €. Na konci roka MO disponoval financiami vo výške 5090,41 €. Túto sumu, by som považoval nateraz za nedotknuteľnú istinu MO na horšie časy. V prípade, že MO bude mať ďalšie prebytky bude treba premýšľať ako ich rozumne investovať. MO vedie jednoduché účtovníctvo a podrobnejšia analýza príjmov a výdavkov je v prílohe tejto správy. Obec nám okrem finančnej dotácie poskytuje aj ďalšiu materiálnu pomoc vysokej hodnoty (požičiavanie priestorov pre klub, šatnicu i celý kultúrny dom v rátane energii a to všetko bezplatne). Obec prispela aj na občerstvenie pri dňoch divadla a zabezpečovala pre nás aj iné služby. Z projektov podaných do MS bol podporený Slatinský jarmok a Vatra zvrchovanosti. Z vyzbieraných 2% sme podporili dni ochotníckeho divadla.

Rok 2017 bude pre MS najmä rokom celonárodného Valného zhromaždenia. Matica, ale nezabudne ani na významné osobnosti a udalosti. Veď tento rok si pripomenieme 200. rokov od narodenia J. M. Hurbana či 25 rokov od udalostí, ktoré vyvrcholili vznikom SR. A čo náš MO? Dúfam, že to bude ďalší bežný rok s podujatiami a aktivitami pre našu obec, ale aj so širším záberom. Závisí od všetkých členov i sympatizantov, ktorí pomáhajú matičnej myšlienke, aj od novozvoleného výboru MO a samozrejme najmä od vôle Božej. Tak všetkým spomenutým, ale najmä Pánu Bohu vďaka.

Vo Zvolenskej Slatine 13. 1. 2017

Prílohy: správy 2013, 2014, 2015, Marek Hanuska

 Správa o hospodárení 2016 predseda MO MS